(8)

PBV v tom istom stanovisku potvrdil názor, na ktorom sa jednomyseľne zhodli členovia projektu, že Spojené kráľovstvo spĺňa všeobecné podmienky stanovené v článku 3 rozhodnutia (SZBP) 2020/1639, a to takto: — Spojené kráľovstvo spĺňa podmienky stanovené v článku 3 písm. a) rozhodnutia (SZBP) 2020/1639, ktoré vyžadujú stotožnenie sa s hodnotami, na ktorých je Únia založená, ako sa stanovujú v článku 2 Zmluvy o EÚ, so zásadami uvedenými v článku 21 ods. 1 Zmluvy o EÚ, a s cieľmi spoločnej zahraničnej a bezpečnostnej politiky, ako sa stanovuje v článku 21 ods. 2 písm. a), b), c) a h) Zmluvy o EÚ, Spojené kráľovstvo nie je v pozícii, ktorá je v rozpore s bezpečnostnými a obrannými záujmami Únie a jej členských štátov, vrátane dodržiavania zásady dobrých susedských vzťahov s členskými štátmi, a vedie politický dialóg s Úniou, ktorý by mal zahŕňať aj aspekty bezpečnosti a obrany, keď sa zúčastňuje na projekte PESCO, — pokiaľ ide o podmienku uvedenú v článku 3 písm. b) rozhodnutia (SZBP) 2020/1639 týkajúcu sa značnej pridanej hodnoty Spojeného kráľovstva k projektu PESCO Vojenská mobilita, v oznámení sa uvádza podrobný prehľad príspevku Spojeného kráľovstva vrátane rozsahu, formy a miery účasti na danom projekte, ktorý preukazuje splnenie tejto podmienky, — pokiaľ ide o podmienku uvedenú v článku 3 písm. c) rozhodnutia (SZBP) 2020/1639, účasť Spojeného kráľovstva na projekte PESCO Vojenská mobilita prispeje k posilneniu spoločnej bezpečnostnej a obrannej politiky (SBOP) a úrovni ambícií Únie, a to aj v kontexte podpory misií a operácií SBOP, ako sa taktiež podrobne uvádza v oznámení, — pokiaľ ide o podmienku uvedenú v článku 3 písm. d) rozhodnutia (SZBP) 2020/1639, projekt PESCO Vojenská mobilita nezahŕňa obstarávanie v oblasti vyzbrojovania, výskum a rozvoj spôsobilostí, ani využívanie a vývoz zbraní či spôsobilostí a technológií. V rámci tohto projektu sa nevyvíjajú žiadne spôsobilosti ani technológie. V dôsledku toho nebude účasť Spojeného kráľovstva na danom projekte viesť k závislosti od Spojeného kráľovstva ani k obmedzeniam, ktoré by Spojené kráľovstvo uložilo voči ktorémukoľvek členskému štátu Únie, — požiadavka uvedená v článku 3 písm. e) rozhodnutia (SZBP) 2020/1639 pokiaľ ide o konzistenciu účasti Spojeného kráľovstva s príslušnými väčšími záväzkami PESCO, ktoré sa uvádzajú v prílohe k rozhodnutiu (SZBP) 2017/2315, je tiež splnená, ako sa podrobnejšie uvádza v oznámení. Keďže projekt PESCO Vojenská mobilita nie je projekt zameraný na spôsobilosti, podmienka týkajúca sa príspevku účasti Spojeného kráľovstva k plneniu priorít vyplývajúcich z plánu rozvoja spôsobilostí a koordinovaného ročného hodnotenia obrany alebo pozitívneho vplyvu na európsku obrannú technologickú a priemyselnú základňu sa v tejto súvislosti neuplatňuje, — požiadavka uvedená v článku 3 písm. f) rozhodnutia (SZBP) 2020/1639 je splnená, keďže od 1. mája 2021 je v platnosti Dohoda medzi Európskou úniou a Spojeným kráľovstvom Veľkej Británie a Severného Írska o bezpečnostných postupoch pri výmene a ochrane utajovaných skutočností (4), — podmienka uvedená v článku 3 písm. g) rozhodnutia (SZBP) 2020/1639 sa v tomto prípade neuplatňuje, pretože projekt PESCO Vojenská mobilita sa nerealizuje s podporou agentúry EDA, v dôsledku čoho sa nevyžaduje administratívne dojednanie s agentúrou EDA, ktoré nadobudlo účinnosť, — pokiaľ ide o podmienku uvedenú v článku 3 písm. h) rozhodnutia (SZBP) 2020/1639, Spojené kráľovstvo sa zaviazalo, že sa bude usilovať o uzavretie administratívneho dojednania pre tento projekt a zaistenie akejkoľvek inej potrebnej projektovej dokumentácie v súlade s rozhodnutím (SZBP) 2017/2315 a rozhodnutím Rady (SZBP) 2018/909 (5) týkajúcim sa pravidiel riadenia PESCO.